Predkladacia  správa
Na rokovanie vlády Slovenskej republiky sa v nadväznosti na schválený päťročný plán schengenského hodnotenia správneho uplatňovania schengenského acquis v jednotlivých členských štátoch v rokoch 2008 až 2013 (dok. č. 6949/3/08 SCH-EVAL/11COMIX/160) predkladá správa o aktuálnom stave plnenia opatrení na úseku schengenskej spolupráce (ďalej len „správa“).  
Predkladaná správa hodnotí aktuálny stav plnenia opatrení na úseku schengenskej spolupráce a pripravenosť Slovenskej republiky na hodnotenie členstva Slovenskej republiky v schengenskom priestore v rokoch 2012 – 2013.  
Predloženiu samotnej správy predchádzalo prijatie viacerých uznesení vlády Slovenskej republiky a vypracovanie niekoľkých Schengenských akčných plánov Slovenskej republiky v priebehu rokov 2001 – 2009.
	Prvý Schengenský akčný plán Slovenskej republiky bol predložený formou piatej dodatkovej informácie k Negociačnej pozícii Slovenskej republiky na Konferencii o pristúpení Slovenskej republiky do Európskej únie v septembri 2001. Následne bol Schengenský akčný plán Slovenskej republiky každoročne predkladaný na rokovanie vlády Slovenskej republiky a obsahoval správu o vyhodnotení plnenia úloh vyplývajúcich z aktualizovaného znenia Schengenského akčného plánu Slovenskej republiky a návrh ďalšej aktualizácie Schengenského akčného plánu Slovenskej republiky. Tento mechanizmus bol zachovaný do roku 2005. V období hodnotení pripravenosti Slovenskej republiky na vstup do schengenského priestoru Slovenská republika vypracovala Akčný plán pre zabezpečenie vstupu Slovenskej republiky do schengenského priestoru schválený uznesením vlády Slovenskej republiky č. 264 zo 14. 3. 2007, ktorý definoval celkom 189 opatrení na splnenie odporúčaní schengenských hodnotiacich komisií s určením termínov ich plnenia a gestorov zodpovedných za ich splnenie. Zaviedol sa systém pravidelného odpočtu plnenia opatrení, ktorý bol v pravidelných intervaloch predkladaný vláde Slovenskej republiky a pracovnej skupine Rady Európskej únie pre schengenské hodnotenia (SCHEVAL).
	Hlavnou úlohou Schengenského akčného plánu Slovenskej republiky na roky 2008 ‑ 2009, schváleného uznesením vlády Slovenskej republiky č. 163 z 12. 3. 2008, bolo zabezpečiť zmapovanie opatrení, ktoré vyplynuli Slovenskej republiky zo vstupu do schengenského priestoru, pokračovať v nastavenom systéme plnenia opatrení vyplývajúcich zo schengenského acquis a v neposlednom rade aj zabezpečiť plnenie opatrení, ktoré vyplynuli z odporúčaní uvedených v záverečných správach schengenských hodnotení vykonaných v rokoch 2006 - 2007 schengenskými hodnotiacimi komisiami EÚ.
Po roku existencie Schengenského akčného plánu Slovenského republika na roky 2008 - 2009 bola vypracovaná „Správa o plnení opatrení zo Schengenského akčného plánu SR na roky 2008 – 2009 za rok 2008“, ktorá bola schválená uznesením vlády SR č. 217 z 18. 3. 2009. Z celkového počtu 133 opatrení uvedených v pôvodnom Schengenskom akčnom pláne Slovenskej republiky bolo k 31. 12. 2008 46 opatrení splnených, 56 opatrení splnených priebežne, 30 opatrení nesplnených a 1 opatrenie zrušené uznesením vlády Slovenskej republiky č. 391 z 11. 6. 2008. Citovaným uznesením vlády Slovenskej republiky bolo taktiež v bode D.1 schválených 37 zmien termínov, v bode D.2 7 zmien znenia opatrení a v bode E.1 zrušenie ďalších 8 opatrení pôvodne uložených uznesením vlády Slovenskej republiky č. 163 z 12. 3. 2008. Ďalšie vyhodnotenie pôvodného Schengenského akčného plánu Slovenskej republiky za rok 2009 už nebolo predmetom rokovania vlády Slovenskej republiky. Taktiež nebol schválený Schengenský akčný plán Slovenskej republiky, v ktorom by boli identifikované a schválené ďalšie opatrenia vyplývajúce Slovenskej republiky z členstva v schengenskom priestore v súvislosti s prijatím nového schengenského acquis v období od 1. 1. 2007 do 31. 5. 2011.
Účelom predkladaného materiálu je poskytnúť vláde Slovenskej republiky informáciu o východiskách pre ďalšie smerovanie na úseku schengenskej spolupráce (1. časť), rámcový popis aktuálneho stavu na úseku schengenskej spolupráce (2. časť), detailný odpočet plnenia opatrení na úseku schengenskej spolupráce vychádzajúci z plnenia odporúčaní a najlepšej praxe z katalógov pre správne uplatňovanie schengenského acquis (3. časť), ktorý pozostáva z vyhodnotenia:
•	Schengenského akčného plánu Slovenskej republiky na roky 2008 – 2009 (ďalej len „pôvodný SAP“) – príloha č. 1;
•	implementácie schengenského acquis v Slovenskej republike prijatého od 1. januára 2007 do 31. januára 2011 – príloha č. 2 (Príloha č. 2 nebola prijatá žiadnym uznesením vlády SR. Povinnosť implementovať a uplatňovať právne predpisy prijaté na úrovni EÚ vyplývajú  pre SR priamo z jej členstva v EÚ a Schengene);
•	plnenia odporúčaní a najlepšej praxe z katalógu pre správne uplatňovanie schengenského acquis pre oblasť – príloha č. 3: 
•	ochrany osobných údajov (dok. 9768/10 SCHEVAL 55 COMIX 361) – príloha č. 3.1; 
•	policajnej spolupráce (dok. 15785/3/10 REV 3 SCHEVAL 132 ENFOPOL 313 COMIX 719) – príloha č. 3.2;  
•	udeľovania víz (dok. 12099/1/09 REV 1 SCHEVAL 94 VISA 239 COMIX 582) – príloha č. 3.3;
•	kontroly hraníc, návratov a readmisie (dok. 7864/09 SCHEVAL 48 FRONT 21 COMIX 252) – príloha č. 3.4; 
•	Schengenského informačného systému (dok. 18161/10 SCHEVAL 158 SIRIS 181 COMIX 837) – príloha č. 3.5.

	Prílohy č. 1 a č. 2 obsahujú len nesplnené úlohy a úlohy čiastočne splnené/resp. úlohy majúce priebežný/trvalý charakter. Príloha č. 3 obsahuje skutočný stav plnenia jednotlivých odporúčaní, vrátane úloh splnených aj nesplnených.
Predkladaný materiál nemá finančné, ekonomické, environmentálne vplyvy, vplyv na zamestnanosť a vplyv na podnikateľské prostredie a informatizáciu spoločnosti, keďže ide iba o analytický materiál. 
Materiál bol predmetom medzirezortného pripomienkového konania, v rámci ktorého bolo vznesených 81 pripomienok, z toho 55 zásadných. 
Vláda Slovenskej republiky svojím uznesením č. 755 z 30. 11. 2011 schválila materiál Schengenský akčný plán Slovenskej republiky, čím prijala rozhodnutie o rozporoch, ktoré boli obsiahnuté v predchádzajúcej verzii predkladaného materiálu. 
Nové znenie správy o aktuálnom stave plnenia opatrení na úseku schengenskej spolupráce sa predkladá na rokovanie vlády Slovenskej republiky bez rozporov.